Vladas Jurgutis

**Vladas Jurgutis** (1885 m. lapkričio 5 d. Joskaudai, Palangos valsčius, Gruobinios apskritis, Kuršo gubernija, Rusijos imperija – 1966 m. sausio 9 d. Vilnius. Palaidotas Palangos kapinėse) – kunigas, ateitininkų pradininkas, ekonomikos mokslų daktaras, profesorius, Lietuvos Banko organizatorius, neoficialiai laikomas lito „tėvu“.

## Biografija

1902 m. baigė Palangos progimnaziją, 1906 m. baigė Kauno Žemaičių kunigų seminariją, 1910 m. teologijos magistro laipsniu baigė Petrapilio dvasinę akademiją. 1910–1913 m. studijavo ekonomiką Miuncheno universiteto Valstybės ūkio fakultete.

1908 m. kartu su kitais dvasiškiais įkūrė ateitininkų organizaciją. 1913 m. vikaras Švėkšnoje, 1914–1915 m. Liepojoje. Artėjant pirmojo pasaulinio karo frontui pasitraukė į Rusiją, klebonavo Saratove ir Astrachanėje. Grįžęs į Lietuvą 1918 m. ėjo Žemaičių kunigų seminarijos prefekto pareigas, 1918–1922 m. seminarijos profesorius.

Vienas Lietuvių krikščionių demokratų partijos veiklos atkūrimo iniciatorių, 1919–1921 m. LKDP Centro komiteto narys. Oficialiai kunigystės nemetė, tyliai iš jos pasitraukęs, toliau visą savo nepaprastą išmintį, darbštumą ir erudiciją pašventė pasaulietinei veiklai.

1920 m. gegužės 15 d. – 1922 m. lapkričio 13 d. Steigiamojo Seimo atstovas, išrinktas III (Raseinių) rinkimų apygardoje. Priklausė Krikščionių demokratų frakcijai. Finansų ir biudžeto komisijos vedėjas. 1920 m. gruodžio mėnesį dalyvavo Lietuvos derybose su Lenkija. VI bei VII Ernesto Galvanausko Ministrų kabinetuose nuo 1922 m. sausio 1 d iki 1922 m. rugsėjo 28 d. užsienio reikalų ministras. 1922 m. lapkričio 13 d. – 1922 m. gruodžio 1 d. Pirmojo Seimo atstovas.

1922–1929 m. Lietuvos Banko valdytojas. 1926 m. vienas akcinės bendrovės „Lietuvos cukrus“ steigėjų. 1925 m. kunigystės atsisakė. Nuo 1925 m. dėstė Lietuvos universitete, ekstraordinarinis, ordinarinis profesorius. Be to, dėstė ekonomiką Aukštuosiuose Vytauto Didžiojo karininkų kursuose.

Nuo 1940 m. Vilniaus universiteto Ekonomikos fakulteto profesorius, vėliau šio fakulteto dekanas. 1940 m. rugpjūčio mėn. NKVD užvedė Jurgučio bylą, o 1943 m. liepos 16 d. įrašyta, kad jo socialinė ir politinė padėtis yra antitarybinė. 1941–1943 m. Lietuvos Mokslų Akademijos prezidentas. 1943 m. kartu su kitais 46 Lietuvos inteligentais už vokiečių valdžios politikos kritiką išvežtas į Štuthofo koncentracijos stovyklą. 1945 m. grįžo į Lietuvą, iki 1946 m. Vilniaus universiteto profesorius. 

## Atminimo įamžinimas

1997 m. Vlado Jurgučio vardas suteiktas Palangos vidurinei mokyklai.

1997 m. Lietuvos bankas įsteigė Vlado Jurgučio vardo stipendiją  ir Vlado Jurgučio premiją, kuria siekiama skatinti mokslinę veiklą Lietuvos bankininkystės, finansų, pinigų ir makroekonominių tyrimų srityse.

2015 m. Vilniuje, šalia Lietuvos banko Pinigų muziejaus atidengtas paminklas, pagamintas iš 75000 iš apyvartos išimtų 50 lietuviškų lito centų monetų. Skulptūros autorius - Gediminas Piekuras.

## Darbai
V. Jurgutis rašė veikalus pinigų politikos tematika. Pinigų esmę apibrėžė remdamasis jų funkcijomis. Kitaip negu Karlas Marksas, jis nepripažino pasaulinių pinigų funkcijos; kaip atskirą funkciją išskyrė tarpininkavimą kapitalų judėjimui. V. Jurgučio ekonomikos mokslų biblioteka buvo turtingiausia Lietuvoje.

## Bibliografija

* *Finansų ir mokslo pagrindai*, 1938 m.
* *Pinigai*, 1938 m.
* *Bankai*, 1940 m.

## Literatūra
* Jurgutis Vladas, Trumpos Steigiamojo Seimo narių biografijos su atvaizdais, Klaipėda, 1924, p. 26.
* Jurgutis Vladas, Lietuvių enciklopedija, Boston, 1957, t. 10, p. 143–145.
* Laumenskaitė E., Vladas Jurgutis, Vilnius, 1994.
* Laukaitytė R, Jurgutis Vladas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 176–178.
* Laukaitytė R, Jurgutis Vladas, Lietuvos Lietuvos Respublikos Seimų I (1922–1923), II (1923–1926), III (1926–1927), IV (1936–1940) narių biografinis žodynas, sud. Aivas Ragauskas, Mindaugas Tamošaitis, Vilnius, 2007, p. 303.
* Vladas Terleckas. Lietuvos bankininkai. Gyvenimų ir darbų pėdsakai 1918–1940. Vilnius, 2001, Lietuvos banko leidybos ir poligrafijos skyrius, 12-27 psl., ISBN 9986-651-27-1
* Lietuvos bankas 1990–1995. Lietuvos bankas, Vilnius, 1995, 14-15 psl., ISBN 9986-651-01-8

## Šaltiniai

|-